স্বামীকে ‘ঘরে’ ফেরাতে চান স্ত্রী! কিন্তু ভাড়াটে সৈনিক হয়ে ফিরতে চান না স্বামী। স্ত্রী— কলকাতা পুরসভার ১০৯ নম্বর ওয়ার্ডের তৃণমূল কাউন্সিলর অনন্যা বন্দ্যোপাধ্যায়। স্বামী— বিজেপি’র অভিনেতা-নেতা জয় বন্দ্যোপাধ্যায়। 
রাজনীতির ময়দানে যুযুধান দুই পক্ষে থাকলেও কিছুদিন আগেও একছাদের নীচেই থাকতেন জয় এবং অনন্যা। কিন্তু এখন আলাদাই থাকেন। যদিও তাঁদের আনুষ্ঠানিকভাবে বিচ্ছেদ হয়নি। সম্পর্ক ভাঙার কথা রাখঢাক না করেই বলছেন জয়। সাবধানী অনন্যা অবশ্য সামান্য পারিবারিক সমস্যা বলেই এড়াচ্ছেন বিষয়টি।  
একসময় অনন্যার সঙ্গে তৃণমূলের মঞ্চেও দেখা যেত জয়কে। কিন্তু এখন তিনি গেরুয়া শিবিরে। হীরক-জয়ন্তীর ‘হীরু’কে ‘ঘরে’ ফেরাতে চান একদা ‘মিস ক্যালকাটা’ অনন্যা। জয়কে তৃণমূলে ফিরতে বলবেন? প্রশ্নের জবাবে অনন্যা বলেন, ‘‘যাঁরা আদর্শচ্যুত হয়েছেন, তাঁরা যাতে ঘরে ফেরেন, সে কথা বলছি।’’ জয়ের ‘ঘরে ফেরা’ নিয়ে তৃণমূলনেত্রী মমতা বন্দ্যোপাধ্যায়ের সঙ্গে তিনি কথা বলবেন কি না, তা খোলসা করেননি তৃণমূল কাউন্সিলর। বলেছেন, ‘‘পরিবারের তরফে বা দলের তরফে কোনও ইঙ্গিত পাইনি।’’ ব্যক্তিগত উদ্যোগের বিষয়টি অবশ্য ভাবছেন অনন্যা। 
তবে প্রধানমন্ত্রী নরেন্দ্র মোদীর ভক্ত জয় ‘ভাড়াটে’ হয়ে আর ফিরতে চান না। বরং তিনি বলছেন, ‘‘নরেন্দ্র মোদী আমার কাছে রামকৃষ্ণ। তাঁর জন্য আমি সব ছাড়তে পারি। ভাড়াটে সৈনিক হয়ে অনেক গিয়েছি তৃণমূলের হয়ে। সিপিএমের হয়েও গিয়েছি। দল জানে যে, জয় নিষ্ঠার সঙ্গে বিজেপি কর্মী হিসাবে কাজ করছে।’’ 
প্রসঙ্গত, মঙ্গলবার বর্ধমানের গলসিতে এক সভায় অনন্যা বলেছিলেন, ‘‘আমি তাঁর (জয়) অভিনেতা সত্ত্বাকে সম্মান করেই বলছি, এভাবে একসময় জয়ও বলত। যাঁরা আদর্শচ্যুত হয়ে বিজেপি করছেন, তাঁরা হতাশায় করছেন। ঘরে ঘরে এই ধরনের শত্রু বিভীষণ। পঞ্চায়েতের আগে তাঁদের চিহ্নিত করুন।’’ অবশ্য বিষয়টিকে গুরুত্ব দিতে নারাজ জয়। বলছেন, ‘‘মমতা বন্দ্যোপাধ্যায় বাদে বাকি সবাই ল্যাম্পপোস্ট। বাকিরা কী বলল তাতে কিছু এসে যায় না।’’ 
আগে তারা়তলায় থাকতেন জয়-অনন্যা। এখন জয় সেখানে থাকলেও পঞ্চসায়র এলাকায় থাকেন অনন্যা। জয়ের কথায়, ‘‘আমি সুখীতম পুরুষ। একা থাকি। সম্পর্ক (অনন্যার সঙ্গে)  নেই।’’ সম্পর্ক নিয়ে জয় এই কথা বললেও অনন্যার কথায়, ‘‘ওঁর আদর্শ থেকে কী বলেছেন জানি না। তবে কাজের সূত্রে আলাদা থাকতে হয়। একটা দূরত্ব তৈরি হয়। ওয়ার্ডের মানুষের প্রতি দায়বদ্ধতা আছে।’’